6. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 17148/Δ.43 της 31 Μαρτ./10 Απρ. 1951 Περί υπαγωγής εις την ασφάλισιν του Ταμείου Προνοίας Δημοσίων Υπαλλήλων Διευθυντριών και Νηπιοκόμων των Εθνικών Αγροτικών Νηπιοτροφείων. Έχοντες υπ’ όψιν: 1)Τας διατάξεις του υπ’ αριθ. 1316/1942 Ν.Δ/τος. 2)Τας διατάξεις του υπ’ αριθ. 1720/1944 Νόμου. 3)Τας διατάξεις του από 3-7-1936 Β.Δ/τος. 4)Την υπ’ αριθ. 1613/15-3-51 αναφοράν του Ταμείου Προνοίας Δημοσίων Υπαλλήλων δι’ ης υπεβλήθη ημίν η από 6-3-51 απόφασις του Διοικητικού Συμβουλίου αυτού, αποφασίζομεν. Όπως από 1 Μαΐου 1951 υπαχθώσιν εις την ασφάλισιν του Ταμείου Προνοίας Δημοσίων Υπαλλήλων άπασαι αι κατά την χρονολογίαν ταύτην υπηρετούσαι ως και αι εφεξής διορισθησόμεναι Διευθύντριαι και νηπιοκόμοι των Εθνικών Αγροτικών Νηπιοτροφείων. Αι ούτως υπαγόμεναι εις την ασφάλισιν υποχρεούνται να καταβάλλωσιν εις το Ταμείον και τας υπέρ αυτού εισφοράς τας αντιστοιχούσας δια τον προ της υπαγωγής των ταύτης διαδραμόντα χρόνον πραγματικής των υπηρεσίας. Εκάστη των οφειλομένων τούτων εισφορών δέον να είναι ισόποσος προς την αντιστοιχούσαν εις τον μισθόν των κατά την 1 Μαΐου 1951 ασχέτως του βαθμού ή μισθού ον εκέκτηντο αύται προγενεστέρως. Προς αποπληρωμήν των ούτως οφειλομένων εισφορών η κεκανονισμένη μηνιαία εισφορά του τρέχοντος μηνός δέον υπ’ ευθύνην του εντεταλμένου δια την εκκαθάρισιν των αποδοχών των να ενεργήται εις το τριπλάσιον ποσόν μέχρι παντελούς εξοφλήσεως των οφειλομένων. Τα παρακρατούμενα ποσά δέον να κατατίθενται κατά τα κεκανονισμένα εις την Εθνικήν Τράπεζαν της Ελλάδος και εις πίστωσιν του Ταμείου Προνοίας Δημοσίων Υπαλλήλων προς το οποίον δέον δια την παρακολούθησιν της αποδόσεως και εξοφλήσεως των οφειλομένων να διαβιβάζηται κατά μήνα υπό της εκκαθαριζούσης τας αποδοχάς των ανωτέρω υπηρεσίας κατάστασις εμφαίνουσα το ονοματεπώνυμον τούτων τον βασικόν μισθόν των μετά του τυχόν επιδόματος παραμονής εις τον αυτόν βαθμόν και το καταβληθέν παρ’ εκάστου ποσόν εισφορών. 